Rriɣ-as : « ad xedmeɣ akk aya-agi a Salma, ad seḥbibreɣ ɣef tneffut-im s tneffut-iw, uliw ad t-rreɣ d axxam, ad ḥerzeɣ deg-s udem-im, idmaren-iw d tinṭelt i leɣbayen-im, ad kemḥemmleɣ am tebḥirt di tefsut, yiss-m ad idireɣ tudert n yijeǧǧigen s lḥamu n yiṭij, ad ttɛawadeɣ i yisem-im amzun d aratus n tčenčunin i iɛellqen di tmezgida n taddart, ad seɣdeɤ i tneffut-im am teftist ma tesɣad i lemwaj n yilel… Ad kem-id-mektiɣ a Salma, akken i d-ittmektay uɣrib tamurt-is ɛzizen, d yigellil i yelluẓen lmida mi ara teččar d lmakla ẓẓiden, d ugellid asmi i yella deg wussan-is n lɛezz i deg i yeḥkem, d umeḥbus tiswiԑin n tlelli-s, ad ttxemmimeɣ deg-m am ufellaḥ di lɣella-s, d umeksa i ixeddmen tamazirt-is d tliwa n waman iẓidanen.